ሚኒስቴሩ 30 ሺሕ ሄክታር ሰው ሰራሽ ደን ለማልማት እየሰራ መሆኑን አስታወቀ
በሀገራችን የተለያዩ ክልሎች የተራቆቱ  መሬቶች እንዲያገግሙ ለማድረግ 30 ሺሕ ሄክታር ሰው ሰራሽ ደን ለማልማት እየሰራ መሆኑን የአከባቢ ደን ልማትና የአየር ንብረት ለውጥ ሚኒስቴር አስታወቀ ፡፡በሚኒስቴሩ የደን ዘርፍ ልማት ዓቅም ግንባታ ፕሮግራም አስተባባሪ ዶክተር ተፈራ መንግስቱ ለዋልታ ኢንፎርሜሽን ማዕከል እንደገለጹት፤ በአማራ ፣በትግራይና በደቡብ ክልሎች በሚገኙ ዘጠኝ ወረዳዎች በ3 ሺሕ ሄክታር መሬት ላይ የችግኝ ተከላ ስራ ባለፈው ክረምት ተጀምሯል፡፡በቀጣይ ክረምትም ሰው ሰራሽ ደኑን ከ6 ሺሕ ሄክታር በላይ ለማድረስ መታቀዱንም ዶ/ር ተፈራ  ጠቁመዋል።ሚኒስቴሩ ከተባበሩት መንግስታት የልማት ፕሮግራም በጋራ እየሰራ መሆኑንና ለፕሮጀክቱ ማስፈጸሚያ 22 ሚሊየን ዶላር  መመደቡን ነው ያስታወቁት ፡፡በወረዳዎቹ የሚገኘው ህብረተሰብ በስፋት እየተካፈለ ሲሆን በወረዳዎቹ አከባቢዎች የነጻ ጉልበት ተሳትፎው ከ50 እስከ 80 በመቶ ይደርሳል ነው ያሉት ፡፡የፕሮጀክቱ ዓላማም የደን ዘርፉን ዓቅም ማጠናከር ነው ያሉት አስተባባሪው ፤ በደን ዘርፍ በሙኮራ ደረጃ በተወሰኑት ወረዳዎች መሬት ላይ ስራ ለመጀመር መሆኑን አስረድተዋል ፡፡እንደዚሁም በዘርፉ ከተለያዩ ባለድርሻ አካላት በመቀናጀት የምርምርና የስልጠና  ስርዓቱን ማጠናከር ላይ ማተኮሩንም ገልጸዋል ፡፡በሚቀጥሉት ሁለት ዓመታት 150 ሺ ሄክታር የተጎዱ ቦታዎችን መልሰው እንዲያገግሙ እንደሚደረግም አስታውቀዋል ፡፡እንደዚሁም ያገገሙ ቦታዎችን ደግሞ እስከ 60ሺ ሄክታር ከልለው የልማት ሰራዎችን ለመስራት መታሰቡን ገልጸዋል ፡፡በነዚህ አከባቢዎች ላይ ህብረተሰቡ በንብ ማነብ ስራ ፣በተሻሻሉ ምድጃዎች ስራ ፣በችግኝ ጣቢያ ስራ እና በሌሎች የደን ልማት ስራዎች ላይ ለ7ሺ 359 የስራ ዕድል መፈጠሩን ዶክተር ተፈሪ አስታውቀዋል ፡፡በተጨማሪም ስራውን ከየወረዳ መስተዳድሮች ጋር በመሆን የሚያስተባብሩ 90 ሰዎች ተቀጥረው እየሰሩ እንደሚገኙ ገልጸዋል ፡፡በዓቅም ግንባታም ረገድ በደን ዘርፉ የትምህርት ስርዓቱን ለማጠናከር ካሪክለሙ በመከለስ  ተማሪዎች የተሻለ ዕውቀትና ክህሎት ይዘው እንዲወጡ ለማድረግ እንደሚሰራም ገልጸዋል፡፡ፕሮጀክቱ ሐምሌ 2007 ዓመተ ምህረት መጀመሩን ከአስተባባሪው ገለጻ ለማወቅ ተችሏል፡፡ 